题洞庭东西两山图寄赣州观察兄五十韵
王世琛 (Qing)
少小嬉游地，今来入画禅。东西两拳石，上下一青天。冉冉分朝翠，霏霏合暮烟。晴光摇海澨，寒影落鸥边。月上胥毋顶，霞横缥缈巅。盘根侵浪出，叠嶂荡云穿。几席规吴市，阶庭甃越川。十洲疑在眼，九点渺无埏。一辆登山屐，三更载酒船。幽寻随处好，清景逐时迁。岳渎经函秘，荆巴地道连。春坛留药灶，夜宴驻鸾軿。挂席吴娃去，歌芝汉皓旋。故宫销暑殿，荒井蛰龙渊。风起银涛立，岚开玉镜圆。三江流似带，群岛贴如钿。平远图倪叟，嵚𡼭拜米颠。经冬云树暗，不夜露华然。松亚高低杀，鸡鸣远近阡。结茅依洞府，嵌石莳湖田。晓暮听鼍鼓，阴晴验藓钱。篱疏张雉网，沙暖曝鱼筌。野径皆亭榭，村歌倚管弦。招邀来近局，欢洽竞烹鲜。生事惟耕作，间时只醉眠。沧桑几更历，风俗独淳全。乔木清阴远，先公遗泽绵。嘉谟藏典册，真适辟林泉。石铲尚书篆，诗题待诏篇。烟峦唐子画，蝌蚪祝生笺。庭绕兰芽茁，吟成棣萼联。携尊坐招隐，访友过来贤。地占烟霞胜，门无车马阗。直寻颜巷乐，高卧谢山坚。缅想风流邈，空怀堂构传。卅年驹过隙，中岁客游燕。险阻惊如压，穷通转若圜。君方登粉署，余亦侍花砖。薄禄悲违养，佳城卜屡愆。出门常负棘，入仕愧磨铅。巷拟乌衣旧，池怜凤羽孱。孤踪仍落落，去雁更翩翩。芳讯逾时至，离愁两地牵。几看形影只，应悔绁羁缠。野性湖山惯，柴门烟月偏。钓游追往迹，吟赏忆随肩。宦海原无际，流光剧可怜。归期何岁月，生世本神仙。寄语南洲客，时披震泽编。请观图画里，双岫故依然。